ГАБДУЛЛА ТУКАЙ

МӘХӘББӘТ
Җир  яшәрмәс,  гөл  ачылмас — төшми  яңгыр тамчысы; 
Кайдан алсын шигъре шагыйрь,  булмаса илһамчысы.
Бер гүзәлдән кайсы шагыйрь, әйтеңез, рухланмаган? 
Байроның, Лермонтовыңмы, Пушкиныңмы — кайсысы?
Файдасыз бер ит кисәгеннән гыйбарәттер йөрәк, — 
Парә-парә кисмәсә гыйшык-мәхәббәт кайчысы.
Тешләренең гәүһәреннән кабызып алдым менә
Мин бу шигъре, — әйтсәңез лә, энҗедән ким кай төше?
Бу татар шагыйрьләрен мөмкиндер  артка калдыру, 
Алга сөрсен гашыйкый анчак мәхәббәт камчысы.
Һич хуҗалыкны кабул итмәм бөтен дөньяга мин, 
Булмага мөмкин икән гыйшык, мәхәббәт ялчысы.
Әмма ләззәтле дә соң яшьрен газап, яшьрен яну! — 
Бар  микән,  белмим, моның  миннән  бүтән  аңлаучысы?
Барча әхраре мәхәббәт миннән уңда, зан итәм, — 
Кайда Фәрһад берлә Мәҗнүн! — мин аларның таңчысы!
    1908 ел

СҮЗЛЕК:

Шигъре — шигырен. 
Гашыйкый — гашыйкны. 
Анчак — тик,   бары.
Барча  әхраре  мәхәббәт — иң  кайнар мәхәббәт    ияләренең  ба​рысы.
Зан   итәм — уйлыйм.
